ถ้าไม่ผ่านการทดสอบภาวะวิกฤต ตั้งแต่ Level 1 (วิกฤตสภาพคล่องและหนี้สิน) จะต้องทำอย่างไร
1. ควรจะเพิ่มการเติบโตของเงิน
2. ควรจะวางแผนประกันให้ครอบคลุม
3. ควรจะวางแผนออมเงิน ลดหนี้สิน
4. ควรจะวางแผนลงทุน
ข้อที่ถูกต้องได้แก่ 3.  เพราะว่า เพราะการทดสอบภาวะวิกฤต เป็นการทดสอบความอึด ความอดทน ความสามารถรับวิกฤตและความท้าทายในรูปแบบต่างๆ ที่อาจเกิดขึ้น ว่าจะสามารถรับไว้ได้ โดยไม่ล้มหรือเสียหายลงไปหรือไม่ มี 3 Level ได้แก่

Level 1 ทดสอบวิกฤตสภาพคล่องและหนี้สิน
ถ้าเจ้านายเดินมาบอกว่า บริษัทต้องการลดคน และเป็นคนที่โชคดี โดนไล่ออกกะทันหัน โดยไม่ได้เงินชดเชย สามารถอยู่ได้อย่างน้อยกี่เดือนด้วยเงินสดที่มีอยู่ ถ้าในขณะนั้นก็ไม่มีเงินเดือน
วิธีคิด  จำนวนเดือน = สภาพคล่องที่มีอยู่ (เงินสด)  / ค่าใช้จ่ายต่อเดือน
ผ่าน ถ้าได้ จำนวนเดือน 6 เดือน หรือ ระยะเวลาที่จะหางานใหม่ได้

ถ้าเจ้าหนี้พวกบัตรเครดิต หรือ เจ้าหนี้ที่ผ่อนชำระไม่เกิน 1 ปี เรียกหนี้คืนทันที มีเงินสดที่จะจ่ายหนี้คืน เป็นกี่ % ของจำนวนเงินหนี้ที่เรียกคืน (เช่นมีเงินสด 8,000 บาท จาก หนี้ระยะสั้น 10,000 บาทก็คิดเป็น 80% ของจำนวนเงินหนี้)
วิธีคิด   % = สภาพคล่องที่มีอยู่ (เงินสด)  / จำนวนหนี้ระยะสั้น
ผ่าน ถ้าได้ขั้นต่ำ 100% ยิ่งมากยิ่งดี

มีรายจ่ายผ่อนชำระเรื่องหนี้สินต่อเดือน เป็นกี่ % ของรายได้ต่อเดือน
วิธีคิด   % = รายจ่ายผ่อนหนี้สินต่อเดือน / รายได้ต่อเดือน
ผ่าน ถ้าได้ %ผ่อนชำระต้องไม่เกิน 40-45% ของรายได้ต่อเดือน ยิ่งน้อยยิ่งดี

Level 2 ทดสอบวิกฤตความเสี่ยง
หากเกิดทุพพลภาพ ไม่สามารถทำงานต่อไปได้เนื่องจากอุบัติเหตุร้ายแรง หรือ เจ็บป่วยเรื้อรัง คิดว่าจะสามารถดำรงชีวิตไปตลอดได้หรือไม่
วิธีคิด   รายได้สินทรัพย์การลงทุนต่อเดือน / ค่าใช้จ่ายส่วนตัวต่อเดือน
ผ่าน ต้องมากกว่า 1

หากมีโรคมะเร็ง คุณหมอบอกว่า ต้องทำคีโมด่วนมากๆ ต้องเตรียมเงินรักษามะเร็ง 5 ล้านบาท สามารถหาเงินสด หรือ ประกัน หรือแปลงสินทรัพย์ต่างๆ เป็นเงินสด เพื่อเป็นค่ารักษาได้หรือไม่
วิธีคิด   (เงินสด + เงินประกัน + สินทรัพย์การลงทุนที่เปลี่ยนเป็นเงินได้ไม่ยาก) >= ค่ารักษา
ผ่าน ต้องมีอย่างน้อย 1.5 ล้านบาท หรือ ให้ครอบคลุมค่าใช้จ่าย

หากเสียชีวิตแบบกะทันหัน มีสินทรัพย์ที่ครอบคลุมค่าใช้จ่ายของครอบครัวและหนี้สินต่างๆ ที่มีอยู่ จะครอบคลุมได้กี่ปี
วิธีคิด   จำนวนปี  =  (เงินสด + เงินประกัน + สินทรัพย์การลงทุน – หนี้สินที่มีอยู่ ) / (ค่าใช้จ่ายครอบครัวต่อเดือน x 12)
ผ่าน ถ้าได้อย่างน้อย 5 ปี (ไม่มีตัวเลขที่เป็น Standard ขึ้นกับแต่ละคน แต่ควรครอบคลุมถึงบุตรเรียนจบ)

Level 3 ทดสอบอิสรภาพ
ถ้าบริษัทอยากให้เกษียณล่วงหน้า เข้าโครงการ Early Retirement แต่ก็เบื่องานมากๆ จึงตัดสินใจเข้าร่วมโครงการ มีสินทรัพย์เพียงพอต่อการเกษียณอายุหรือไม่
วิธีคิด   สินทรัพย์การลงทุนที่ควรมี = รายจ่ายต่อปีคิดเงินเฟ้อ ณ ปีที่เกษียณ x ( 80  – อายุที่จะเกษียณ)  
ผ่าน ถ้าสินทรัพย์การลงทุนที่มี > สินทรัพย์การลงทุนที่ควรมี

ถ้าไม่ผ่านตั้งแต่ Level 1 วิกฤตสภาพคล่องและหนี้สิน
>>> ควรจะวางแผนออมเงิน ลดหนี้สิน

ถ้าผ่าน Level 1 วิกฤตสภาพคล่องและหนี้สิน แต่ไม่ผ่าน Level 2 วิกฤตความเสี่ยง
>>> ควรจะวางแผน Risk Management หรือ วางแผนประกันให้ครอบคลุม

ถ้าผ่าน Level 1 วิกฤตสภาพคล่องและหนี้สิน และ Level 2 วิกฤตความเสี่ยง แต่ไม่ผ่าน Level 3 ทดสอบ อิสรภาพ
>>> ควรจะวางแผน Investment หรือ วางแผนลงทุน เพิ่มการเติบโตของเงิน

ถ้าผ่าน Level 1 วิกฤตสภาพคล่องและหนี้สิน  Level 2 วิกฤตความเสี่ยง และ ผ่าน Level 3 ทดสอบ อิสรภาพ
>>> มีอิสรภาพทางการเงิน อย่างแท้จริง
ความรู้ทางการเงิน